Speel Wordle in AfrikaansWatse, die Afrikaanse weergawe van Wordle, is deur AH Welgemoed vir Klyntji ontwikkel. (Foto: Klyntjie/Facebook) Wordle, die Engelse woordbouspeletjie wat wêreldwyd die belangstelling van taalliefhebbers en vertalers geprikkel het, kan nou ook in Afrikaans gespeel word. Watse, die Afrikaanse weergawe van Wordle, is deur AH Welgemoed vir Klyntji ontwikkel en is op dieselfde raamwerk as die oorspronklike speletjie gegrond. Gebruikers kry ses probeerslae om die vyfletterwoord van die dag te raai. Groenblokkies dui aan dat dit die regte letter in die regte blok is, oranje beteken dat die letter in die woord voorkom, maar in ŉ ander blok, en letters in swart blokkies kom nie in die woord voor nie. Maroela Media het vroeër berig dat Wordle al hoe gewilder word en intussen gelei het tot spontane pogings om soortgelyke speletjies vir ander tale te ontwikkel. Die New York Times het ook sy beursie nadergetrek om dié uiters gewilde speletjie aan te skaf. Lau Chaak-ming, ŉ Hongkongse linguistiekprofessor, se Kantonese weergawe van die speletjie heet “Zidou”. Hy het dit ontwikkel met behulp van “jyutping”, ŉ metode om Kantonees na die Westerse alfabet te translitereer. “ŉ Kollega het eenkeer tydens ontbyt gevra of ek nie ŉ jyutping-weergawe kan ontwikkel nie. Ons het toe woorde op die spyskaart hardop gelees en besef dat baie frases vyf letters bevat,” het Chaak-ming aan AFP gesê. Die Engelse woordbouspeletjie Wordle het wêreldwyd die belangstelling van taalliefhebbers geprikkel. (Foto: Stefani Reynolds/AFP) Chaak-ming meen hy het dit net gedoen om pret te hê – al sou daar net ŉ paar honderd mense wees wat Zidou speel. “Dit het my egter verras dat meer as 10 000, dalk selfs 100 000 mense, al hierdie speletjie gespeel het. Ek is baie gelukkig.” Wordle stel ŉ eenvoudige uitdaging aan lesers: dit dink aan ŉ vyfletterwoord en daag die gebruiker dan uit om in ses of minder probeerslae te raai wat die woord is. Gebruikers kan Watse, die Afrikaanse weergawe van Wordle, gratis op Klyntji se webwerf speel.